มันนี่ทูเดย์
ดอกเบี้ยลดไม่กระทบประกันชีวิต
21 พ.ย. 2559

ดอกเบี้ยลดไม่กระทบประกันชีวิต
นายเจฟฟี่ หลิว ผู้อำนวยการอาวุโส หัวหน้ากลุ่มจัดอันดับเครดิตบริษัท ประกันภัยภูมิภาคเอเชียแปซิฟิกของฟิทช์ เรทติ้งส์ เปิดเผยว่า อัตราดอกเบี้ยพันธบัตรรัฐบาลไทยที่ลดลงต่อเนื่องมา 18 เดือน ทำให้บริษัทประกันชีวิตไทยได้รับผลกระทบ เพราะต้องตั้งสำรองเงินกองทุนสูงขึ้น แต่ไม่กระทบต่อฐานะทางการเงินของบริษัทประกันชีวิตไทย ที่มีฐานะการเงินที่แข็งแกร่งอยู่แล้ว และจะส่งผลดีเมื่ออัตราดอกเบี้ยปรับตัวเพิ่มขึ้นทำให้เงินสำรองที่ตั้งไว้ตีกลับมาเป็นรายได้ ทำให้ฐานะการเงินยิ่งแข็งแกร่งเพิ่มขึ้น
ประชุมกฎหมายล้มละลาย
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมได้เข้าร่วมประชุมการปฏิรูปกฎหมายล้มละลายแห่งเอเชีย ณ กรุงฮานอย ประเทศเวียดนาม จัดโดยศาลฎีกาเวียดนาม ธนาคารโลก และสมาคมผู้ประกอบวิชาชีพที่เกี่ยวกับล้มละลายประเทศอังกฤษ (Insol) โดยประเด็นที่น่าสนใจ คือ การพัฒนาศักยภาพของผู้ประกอบวิชาชีพด้านล้มละลาย ทั้งการกำหนดคุณสมบัติ การให้ใบอนุญาต การกำกับดูแล รวมทั้งกรมจะหารือกับผู้บริหารของ Insol เพื่อเสนอขอรับเป็นเจ้าภาพจัดการประชุมเรื่องการปฏิรูปกฎหมายล้มละลายในเอเชียในครั้งต่อไปด้วย
ธอส.ซื้อข้าวชาวนา
ธนาคารอาคารสงเคราะห์ (ธอส.) จัดสรรงบ 3 ล้านบาท สั่งซื้อข้าวสารหอมมะลิ A-Rice ขนาด 1 กิโลกรัม จำนวน 8 หมื่นกิโลกรัม ซึ่งเป็นข้าวที่รวบรวมจากเกษตรกรในพื้นที่ทุ่งกุลาร้องไห้ เพื่อเป็นของขวัญปีใหม่มอบให้กับลูกค้าและผู้มีอุปการคุณแทนการซื้อของขวัญตามปกติ เพื่อช่วยเหลือชาวนาต่อไป